McKenzie oplaas reg vir Superrugby | Netwerk24
McKenzie oplaas reg vir Superrugby
06 Februarie 2020 19:45
Damian McKenzie in aksie in ’n voorseisoense wedstryd tussen die Chiefs en die Blues verlede maand.Foto: Getty Images
Die All Black Damian McKenzie maak Saterdag sy langverwagte terugkeer tot Superrugby in die Nieu-Seelandse derby tussen die Chiefs en Crusaders.
Hy het genoegsaam van ’n liesbesering herstel wat hom uit verlede week se eerste wedstryd van die seisoen teen die Blues gehou het. Hy was in die opdrafspan, maar het hom op die nippertjie aan die Chiefs se span onttrek.
Die Chiefs het dié stryd met 37-29 gewen.
Hoewel hy in die voorseisoen ’n paar minute gespeel het, sal dit Saterdag sy amptelike terugkeer wees nadat hy in April verlede jaar ’n ernstige kniebesering opgedoen het.
Agterlangs sal die skrumskakel Te Toiroa Tahuriorangi saam met die deurwinterde losskakel Aaron Cruden kombineer. Cruden, wat onlangs uit Frankryk na Nieu-Seeland teruggekeer het, was ’n plaasvervanger teen die Blues.
Ons het verlede week die verlangde uitslag behaal, maar daar was baie lesse wat die groep geleer het.
Die Chiefs se hoofafrigter, Warren Gatland, sê hy sien uit na die uitdaging teen die verdedigende kampioen.
“Ons het verlede week die verlangde uitslag behaal, maar daar was baie lesse wat die groep geleer het,” het hy gesê.
“Hierdie week moet ons daardie lesse uitvoer en seker maak ons is geduldig met die bal in die hand en maak ’n oorlas van onsself op die verdediging.
“Die Crusaders het ’n gedugte pak en dis ’n groot uitdaging vir ons,” sê Gatland.
Die Crusaders het hul eerste wedstryd teen die Waratahs oortuigend met 43-25 gewen. – TeamTalk
Meer oor: Warren Gatland | Damian Mckenzie | Nieu-Seeland | Crusasers | Chiefs | Rugby | Superrugby | Heelagter | All Black
Nuwe besering plettervat McKenzie
McKenzie gereed vir Superrugby
'Geen gunsies vir Chiefs se All Blacks'